ალექსანდრე მეტრეველი

**ალექსანდრე მეტრეველი** (დ. 2 ნოემბერი, 1944, თბილისი, საქართველოს სსრ, სსრკ) — ქართველი და საბჭოთა ჩოგბურთელი, მსოფლიოს ყოფილი მეცხრე ჩოგანი. საბჭოთა კავშირის სპორტის დამსახურებული ოსტატი (1966).  თბილისის საპატიო მოქალაქე (2017). 

## ბიოგრაფია
1973 წელს, მეტრეველი უიმბლდონის ფინალში გავიდა, სადაც ჩეხოსლოვაკ იან კოდეშთან დამარცხდა. იგი ასევე ორჯერ გავიდა უიმბლდონის შერეული წყვილების ფინალში ოლგა მოროზოვასთან ერთად (1968, 1970), თუმცა წარმატებას ვერ მიაღწია. 1962 წელს 17 წლის ასაკში, მეტრეველი უიმბლდონის ახალგაზრდული ჩემპიონატის ფინალში ბრიტანელ სტენლი მეთიუზთან დამარცხდა. უიმბლდონის გარდა, სხვა დიდი სლემის ტურნირებიდან, ალექსანდრე მეტრეველმა ავსტრალიის (1972) და საფრანგეთის (1972) ღია პირველობების ნახევარფინალებამდე, ხოლო აშშ-ის ღია პირველობაზე მეოთხედფინალამდე (1974) მიაღწია. კარიერა ჩოგბურთელმა 1980 წელს დაასრულა. ჯამში მან ATP-ის 5 ტურნირი მოიგო ერთეულთა თანრიგში. მეტრეველი არის ევროპის 16-გზის და სსრკ-ს 29-გზის ჩემპიონი ერთეულებში, წყვილებში და შერეულ წყვილებში. იგი არის სსრკ-ს ხალხთა სპარტაკიადის აბსოლუტური ჩემპიონი (1975). მეტრეველი იყო ერთადერთი საბჭოთა მამაკაცი ჩოგბურთელი, ვინც დიდი სლემის ტურნირის ფინალში ითამაშა და ვინც მსოფლიოს საუკეთესო ჩოგბურთელთა ათეულში მოხვდა (მსოფლიოს მე-9 ჩოგანი 1974 წელს). იგი 18 წლის განმავლობაში შედიოდა სსრკ-ს საუკეთესო მამაკაც ჩოგბურთელთა ათეულში, აქედან 12-ჯერ პირველ ნომრად (1966–1967, 1969–1978). რეგულარულად იღებდა მონაწილეობას დეივისის თასზე სსრკ-ს ნაკრებში. იყო სსრკ-ს ჩოგბურთის ფედერაციის ვიცე-პრეზიდენტი, საქართველოს სპორტკომიტეტის თავმჯდომარის მოადგილე. 2015 წლის უიმბლდონის ტურნირის მსვლელობისას, ალექსანდრე მეტრეველი დეივისის თასის სპეციალური მედლით () დაჯილდოვდა. ჯილდო მას ჩოგბურთის საერთაშორისო ფედერაციის პრეზიდენტმა, ფრანჩესკო რიკი ბიტმა გადასცა.

1966 წელს დასახელდა საქართველოს საუკეთესო სპორტსმენად.

დღესდღეობით ალექსანდრე მეტრეველი სპორტული კომენტატორია და ცხოვრობს მოსკოვში. იგი არის რუსეთის მოქალაქე და ავსტრალიის საპატიო მოქალაქე.

## დიდი სლემის ტურნირებზე ასპარეზობის შედეგები
### ერთეულთა ფინალი: 1 (0–1)
### შერეული წყვილების ფინალები: 2 (0–2)
## ყველა გამარჯვება ATP-ის ტურნირებზე ერთეულებში (5) 
## საინტერესო ფაქტები 
1970 წელს საქართველოს სპორტულ ჟურნალისტთა ფედერაციამ მოაწყო ტრადიციული საახალწლო ანკეტა რესპუბლიკის ათი საუკეთესო სპორტსმენის გამოსავლენად. გამოკითხვის შედეგად ალექსანდრე მეტრეველი საქართველოს მესამე საუკეთესო სპორტსმენად დასახელდა.

საქართველოს სსრ მინისტრთა საბჭოსთან არსებული ფიზიკური კულტურისა და სპორტის კომიტეტის კოლეგიამ თავის სხდომაზე დაამტკიცა რესპუბლიკის საუკეთესო სპორტსმენთა ათეული 1976 წლის შედეგების მიხედვით, სადაც ალექსანდრე მეტრეველი 1976 წლის საქართველოს მეხუთე საუკეთესო სპორტსმენად დასახელდა.

## ლიტერატურა
* ენციკლოპედია „თბილისი“.- თბ., 2002. - გვ.666

## პერიოდიკა 
* 

## რესურსები ინტერნეტში
* მეტრეველის ჩოგბურთის აკადემია  
* მეტრეველი ATP-ის ოფიციალურ საიტზე
* მეტრეველი ITF-ის ოფიციალურ საიტზე 
* მეტრეველი დეივისის თასის ოფიციალურ საიტზე
* 
* ალექსანდრე მეტრეველი – ქართული სპორტის სტატისტიკა

## სქოლიო
კატეგორია:დაბადებული 1944
კატეგორია:დაბადებული 2 ნოემბერი
კატეგორია:ქართველი ჩოგბურთელები
კატეგორია:ჩოგბურთის კომენტატორები
კატეგორია:საბჭოთა კავშირის სპორტის დამსახურებული ოსტატები
კატეგორია:თბილისში დაბადებულები
ალექსანდრე
კატეგორია:თბილისის საპატიო მოქალაქეები (2017)
კატეგორია:ავსტრალიის საპატიო მოქალაქეები
კატეგორია:ცოცხალი ადამიანები